รัฐบาลไทย-ข่าวทำเนียบรัฐบาล-กระทรวงคมนาคม ชี้แจงข่าวกรณีการเปิดรับการเดินทางของชาวอินเดียโดยเครื่องบินเช่าเหมาลำ
วันพุธที่ 28 เมษายน 2564
กระทรวงคมนาคม ชี้แจงข่าวกรณีการเปิดรับการเดินทางของชาวอินเดียโดยเครื่องบินเช่าเหมาลํา
จากสถานการณ์โรคโควิดระบาดในประเทศอินเดีย กระทรวงคมนาคม ชี้แจงกรณีที่ประชาชนมีความกังวลเกี่ยวกับการเปิดรับการเดินทางของชาวอินเดียโดยเครื่องบินเช่าเหมาลํา เดินทางออกนอกประเทศจากสถานการณ์โรคโควิดระบาด โดยใช้เครื่องบินเช่าเหมาลํามาที่ประเทศไทยนั้น
กระทรวงฯ ขอชี้แจงกรณีดังกล่าว ดังนี้
สํานักงานการบินพลเรือนแห่งประเทศไทย (กพท.) หน่วยงานที่มีอํานาจหน้าที่ในการอนุญาตเครื่องบินเช่าเหมาลําทําการบินเข้าประเทศไทย ยืนยันว่าไม่เป็นความจริง ไม่มีการอนุญาตเครื่องบินเช่าเหมาลําเศรษฐีชาวอินเดียเข้าประเทศไทย โดยมีข้อเท็จจริงในประเด็นดังกล่าวดังนี้
1. ยืนยันว่าไม่มีเครื่องบินเช่าเหมาลําโดยเศรษฐีชาวอินเดีย ขออนุญาตทําการบินมาที่ กพท. เพื่อเข้ามายังประเทศไทยตามที่ประชาชนเป็นกังวล ส่วนการเดินทางโดยเครื่องบินปกติจากสายการบินของประเทศอินเดียที่ขออนุญาตเข้ามายังประเทศไทย ปัจจุบันมีเที่ยวบินลักษณะนี้สัปดาห์ละหนึ่งเที่ยวบิน ซึ่งผู้ที่จะเดินทางเข้ามาได้ต้องเป็นไปตามเกณฑ์เฉพาะบุคคลตามข้อยกเว้นเท่านั้น รวมถึงต้องปฏิบัติตามมาตรการการกักตัวอย่างเคร่งครัด
2. ส่วนที่ปรากฏภาพผลการติดเชื้อของชาวอินเดียที่เข้ามายังประเทศไทย เป็นการตรวจพบจากการกักตัวตามมาตรการการคัดกรองก่อนให้เข้าประเทศตามปกติ ซึ่งผู้โดยสารในรายชื่อได้เดินทางเข้ามาในวันที่ 17 เมษายน 2564 และได้ตรวจพบเชื้อในวันที่ 21 เมษายน 2564 ซึ่งอยู่ในช่วงการกักกันตามมาตรการ
3. เครื่องบินจากอินเดียที่เข้ามาในประเทศไทยนั้น เป็นเที่ยวบินปกติที่บินอาทิตย์ละหนึ่งเที่ยว สําหรับให้ผู้เดินทางตามความจําเป็นและเพื่อรับคนไทยกลับบ้าน (Repatriation flight) โดยในเดือนพฤษภาคม 2564 มีคนไทยได้ลงทะเบียนไว้ล่วงหน้าแล้ว ตามกําหนดการ คือ วันที่ 1 พฤษภาคม 2564 จํานวน 1 คน วันที่ 8 พฤษภาคม 2564 จํานวน 70 คน วันที่ 15 พฤษภาคม 2564 จํานวน 60 คน และวันที่ 22 พฤษภาคม 2564 ยังไม่มีผู้ลงทะเบียนกลับไทย และกระทรวงการต่างประเทศได้ชะลอชาวต่างชาติจากอินเดียที่จะขอเข้าไทยไว้แล้วทั้งหมด และผู้ที่เข้าประเทศไทยทั้งหมดจะต้องเข้าสู่มาตรการคัดกรอง คือ การยื่นเอกสารการตรวจก่อนทําการบิน และเข้ารับการกักตัวตามมาตรการของรัฐในสถานที่ที่รัฐกําหนด เพื่อให้มั่นใจว่าจะไม่มีการระบาดเพิ่มเติมจากผู้ที่เดินทางกลับไทยในช่วงเวลาดังกล่าว
4. จากข่าวที่ปรากฏกรณีที่กองทัพอากาศได้มีการจัดเครื่องบินไปรับคณะของผู้ช่วยทูตทหารจากประเทศอินเดียกลับไทยในช่วงเวลานี้ ผู้ที่เดินทางกลับเข้ามาในประเทศไทยต้องดําเนินการตามมาตรการเช่นกัน
ทั้งนี้ ท่าอากาศยานสุวรรณภูมิ (ทสภ.) บริษัท ท่าอากาศยานไทย จํากัด (มหาชน) (ทอท.) ยืนยันว่าไม่มีเที่ยวบินเช่าเหมาลําจากอินเดียเข้ามายังประเทศไทย พร้อมดําเนินมาตรการเข้มงวดดูแลการเดินทาง เข้า - ออกประเทศตามนโยบาย ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) (ศบค.) โดยเมื่อวันที่ 25 เม.ย. 2564 นาวาอากาศโท สุธีรวัฒน์ สุวรรณวัฒน์ ผู้อํานวยการท่าอากาศยานสุวรรณภูมิ (ทสภ.) บริษัท ท่าอากาศยานไทย จํากัด (มหาชน) (ทอท.) เปิดเผยว่า ต่อกรณีที่มีกระแสข่าวว่ามีเครื่องบินเช่าเหมาลําจากประเทศอินเดียซึ่งขณะนี้มีการแพร่ระบาดของโรคโควิด-19 ที่รุนแรง เข้ามายังประเทศไทยนั้น ทสภ. ได้ตรวจสอบแล้ว ขอยืนยันว่าในระยะเวลาที่ผ่านมาไม่มีเครื่องเช่าเหมาลําเดินทางจากประเทศอินเดียมายังประเทศไทย ผ่าน ทสภ. แต่อย่างใด ทั้งนี้ ศบค. และ กพท. ได้ชี้แจงแล้วว่าข่าวดังกล่าวไม่เป็นความจริง
ทสภ. ขอยืนยันว่าภารกิจการรับเที่ยวบินจากประเทศอินเดียในเวลานี้ มีเพียงส่วนการรับคนไทยกลับบ้าน (Repatriation flight) ตามภารกิจของกระทรวงการต่างประเทศ ซึ่งคนไทยจะเข้ามาได้จะต้องลงทะเบียนล่วงหน้า ทสภ. ได้ให้การสนับสนุนมาตรการคัดกรองผู้โดยสารของกระทรวงสาธารณสุข และศูนย์ปฏิบัติการภาวะฉุกเฉิน (EOC ) อย่างเข้มงวด สําหรับเที่ยวบินระหว่างประเทศที่ขนผู้โดยสารต่างชาติเข้าประเทศไทยในขณะนี้ยังเป็นไปตามเงื่อนไขที่ กพท. กําหนด ผู้โดยสารทุกคนต้องผ่านมาตรการคัดกรองที่ ทสภ. อย่างเคร่งครัด โดยหน่วยงานภาครัฐที่เกี่ยวข้องได้มีการบูรณการการทํางานร่วมกันอย่างใกล้ชิด เมื่อผู้โดยสารทั้งคนไทยและคนต่างชาติเดินทางมาถึง สําหรับขั้นตอนดําเนินการ ด่านควบคุมโรคติดต่อระหว่างประเทศ ทสภ. จะดําเนินการคัดกรองตรวจวัดอุณหภูมิ ตามมาตรการที่กระทรวงสาธารณสุขกําหนด ตั้งแต่ลงจากเครื่องบิน โดยจัดให้ผู้โดยสารนั่งพักคอย เพื่อตรวจความครบถ้วนของเอกสารและตรวจคัดกรองโรค หลังจากที่ด่านควบคุมโรคฯ คัดกรองเรียบร้อยแล้ว กรณีถ้าผู้โดยสารไม่มีไข้จะไปผ่านพิธีการตรวจคนเข้าเมือง และรับกระเป๋า และออกทางช่องทางพิเศษ เพื่อขึ้นรถ ที่จัดเตรียมไว้เฉพาะ โดยมีเจ้าหน้าที่ศูนย์ปฏิบัติการภาวะฉุกเฉิน (EOC) คอยกํากับดูแลนําผู้โดยสารไปส่งยังสถานกักตัวตามที่รัฐกําหนด ตามระยะเวลาการกักตัว 7 - 14 วันแล้วแต่เงื่อนไข ส่วนผู้โดยสารที่มีไข้ด่านควบคุมโรคฯ จะดําเนินการนําส่งโรงพยาบาลและปฏิบัติตามมาตรการป้องกันการแพร่ระบาดของโรค Covid-19 ของกระทรวงสาธารณสุขอย่างเคร่งครัดต่อไป จึงขอให้ประชาชนเชื่อมั่นในระบบการคัดกรองของภาครัฐที่ ทสภ. ว่ามีการดําเนินการอย่างเคร่งครัด รัดกุม
ทสภ. ได้ให้ความสําคัญในการปฏิบัติตามมาตรฐานด้านสาธารณสุข โดยเน้นย้ําในการดูแลรักษาความสะอาดในทุกพื้นที่ภายในท่าอากาศยาน รวมถึงบริเวณพื้นที่จุดสัมผัสต่าง ๆ เช่น ห้องน้ํา ลิฟต์ ทางเดินเลื่อน แบบ Deep Cleaning อย่างต่อเนื่องทุกวันตลอด 24 ชั่วโมง และได้ขอความร่วมมือให้ผู้โดยสารและผู้ใช้บริการทุกคนต้องถือปฏิบัติยึดหลักวิถีบินใหม่ D – M – H – T – T ประกอบด้วย D (DISTANCING) เว้นระยะห่างกัน หลีกเลี่ยงการสัมผัสผู้อื่น M (MASK - WEARING) สวมหน้ากากผ้าหรือหน้ากากอนามัยตลอดเวลา H (HAND WASHING) หมั่นล้างมือด้วยเจลแอลกอฮอล์ T (TEMPERATURE CHECK) ตรวจวัดอุณหภูมิร่างกาย และ T (THAICHANA) สแกนแอปพลิเคชั่นไทยชนะ ขอให้ผู้โดยสารและผู้ใช้บริการ เชื่อมั่นและมั่นใจในมาตรฐานความปลอดภัยและสาธารณสุขของ ทสภ. ที่ได้ปฏิบัติตามมาตรการป้องกันการแพร่ระบาดของเชื้อไวรัสโควิด-19 อย่างละเอียดและต่อเนื่อง โดยสามารถสอบถามรายละเอียดเพิ่มเติมได้ที่ AOT Contact Center 1722 ตลอด 24 ชั่วโมง